Konferencia pri príležítosti graduácie SR z operácií Svetovej banky, 
20. november 2008, hotel Crowne Plaza

Graduácia predstavuje formálne preradenie členskej krajiny zo skupiny krajín, ktoré majú právo čerpať podporu vo forme pôžičiek a zvýhodnenej  technickej pomoci od Medzinárodnej banky pre obnovu a rozvoj (IBRD, ďalej označovaná ako Svetová banka), čiže zo skupiny rozvojových a transformujúcich sa krajín do skupiny krajín s vyspelou ekonomikou. Je to zároveň deklarácia posunu krajiny zo statusu prijímateľa do skupiny aktívnych prispievateľov a poskytovateľov rozvojovej pomoci a tiež vynikajúca príležitosť, ako propagovať  úspechy ekonomiky krajiny pred medzinárodným spoločenstvom.

Podnetom na graduáciu SR z operácií Svetovej banky je úspešná transformácia na fungujúcu trhovú ekonomiku, rýchly ekonomický rast, rast príjmu na obyvateľa,  zlepšenie podmienok na získanie trhového externého financovania za posledné obdobie, vysoká úroveň konvergencie a pripravované zavedenie eura v roku 2009. Tieto skutočnosti vytváraju predpoklad na prehodnotenie postavenia SR v Svetovej banke. Vyústením tohto prehodnotenia je graduácia Slovenskej republiky z operácií Svetovej banky. Graduácia z operácií Svetovej banky potvrdzuje uznanie Slovenska ako vyspelej krajiny zo strany významnej medzinárodnej finančnej inštitúcie.  Predstavuje symbolické potvrdenie investičného ratingu Slovenskej republiky pre zahraničných investorov a svetové finančné trhy, čím prispeje k udržaniu priaznivých podmienok pri  získavaní zdrojov na medzinárodných finančných trhoch. 

Proces graduácie je iniciovaný zo strany členskej krajiny, pričom krajina vo svojom oficiálnom oznámení o úmysle graduovať potvrdzuje, že prijala záväzok nečerpať ďalšie úvery zo Svetovej banky. Po oficiálnom potvrdení graduácie zo strany vedenia Svetovej banky nastáva prechodné obdobie 3 rokov, počas ktorých môže krajina  naďalej benefitovať zo zvýhodnenej technickej pomoci a poradenstva. Po jeho uplynutí môže požiadať o technickú pomoc za komerčných podmienok. 

Z krajín bývalého východného bloku graduovalo Slovinsko (r. 2004), Česká republika 
(r. 2005), Estónsko (r. 2006), Litva (r. 2006) a Maďarsko (r. 2007). Tieto krajiny už nemajú nárok na čerpanie úverov zo Svetovej banky, zúčastňujú sa však rôznych programov spolupráce a výmeny odborníkov.

Svetová banka svojou finančnou a technickou pomocou výrazným spôsobom pomohla procesu transformácie slovenskej ekonomiky a pri realizácii štrukturálnych reforiem. SR ako aj Svetová banka v rámci tohto procesu získali cenné skúsenosti, ktoré budú môcť využívať v budúcnosti. Svetová banka môže pomôcť Slovensku podeliť sa o jeho skúsenosti s rozvojom s ďalšími krajinami a položiť tak základ jeho konečnej transformácie do pozície aktívneho donora. Predpokladáme, že dopyt po konzultačných službách slovenských firiem a expertov bude stúpať a budú sa môcť na základe zapojenia do siete expertov zúčastňovať na projektoch financovaných Svetovou bankou. 

Medzi aktuálne projekty Svetovej banky v SR patrí:
Projekt technickej pomoci ľudského kapitálu prebieha od roku 2005 a je zameraný na oblasť ľudských zdrojov a budovania efektívneho inštitucionálneho rámca na MŠ SR a MPSVaR SR. Výška projektu je 6,75 mil. USD, a úver je možné čerpať do 30.6.2009. 

Projekt modernizácie rezortu zdravotníctva, ktorý už bol dočerpaný v roku 2007, bol doplnený úverom na technickú pomoc v zdravotníctve v sume 10,58 mil. EUR, v ktorého prípade bolo čerpanie predĺžené do 30.6.2009.

Projekt riadenia reformy sociálnej podpory vo výške 23,2 mil. EUR (Social Benefits Reform Administration) bol na základe auditu Svetovej banky ukončený v máji 2008. 

Aktuálne aktivity technickej pomoci Svetovej banky

V súvislosti so snahou MF SR získať nové skúsenosti v oblasti zvyšovania efektívnosti využívania verejných financií bola v dňoch 21. až 30. januára 2008 uskutočnená Misia Svetovej banky na Slovensku v rámci technickej asistencie. Misia bola zameraná na prehodnotenie fiškálnej situácie a riadenia verejných výdavkov a to v oblasti poľnohospodárstva, dopravy, vzdelávania, zdravotníctva a sociálneho systému. Výsledkom bola "Správa Svetovej banky hodnotiaca verejné výdavky na Slovensku".

Priority SR v rámci spolupráce so Svetovou bankou v budúcnosti:

•	oficiálna rozvojová pomoc: v nadväznosti na proces graduácie SR z operácií Svetovej banky a zmenu pozície SR z prijímateľa na prispievateľa a poskytovateľa oficiálnej rozvojovej pomoci má SR záujem o vyspelejšiu formu partnerstva so Svetovou bankou v tejto oblasti. V rámci stratégie oficiálnej rozvojovej pomoci SR pripravovanej pre obdobie 2009 – 2013 sa SR sústredí na efektívne poskytovanie rozvojovej pomoci prostredníctvom medzinárodných finančných inštitúcií. 

Už dnes je Slovensko prispievateľskou krajinou v rámci Medzinárodného združenia pre rozvoj (IDA), ktoré patrí do širšej „Skupiny“ Svetovej banky. SR ako samostatný štát participovala na 11., 12., 13. a 14. doplnení zdrojov IDA, ktoré boli zamerané na finančnú pomoc pre najchudobnejšie štáty. SR sa bude podieľať aj na 15. doplnení zdrojov IDA (IDA15), ktoré pokrýva obdobie rokov 2009 – 2011 a je zatiaľ najväčším doplnením v histórii IDA. Príspevok SR v rámci IDA15 je vo výške 2 030 000 EUR. 

Okrem toho sa SR zúčastnila na financovaní iniciatívy pre multilaterálne odpustenie dlhov (MDRI) v rokoch 2007 – 2008 vo výške 90 000 EUR (3 330 000 SKK). SR prijala záväzok prispieť na túto iniciatívu v rokoch 2009 – 2011 vo výške 110 000 EUR, resp. vo výške 630 000 EUR v rokoch 2009 – 2018.

•	verejné financie: v nadväznosti na úspešný projekt riadenia verejných financií by SR uvítala spoluprácu s expertmi Svetovej banky aj vzhľadom na význam fiškálnej konsolidácie v procese zavedenia meny euro na Slovensku od 1. januára 2009 a v ďalšom období.

Oblasti možnej budúcej technickej spolupráce SR so Svetovou bankou

1.	oblasť informatizácie verejnej správy (e-governmentu): spolupráca v oblasti e-governmentu by sa mohla realizovať formou poradenstva Svetovej banky pri dohľade nad implementáciou národnej stratégie informatizácie spoločnosti v SR za účelom podpory lepšej informovanosti občanov a väčšej transparentnosti, a to hlavne v oblasti elektronického obstarávania. V tejto oblasti má Svetová banka značné skúsenosti a odborné znalosti.

2.	monitoring a vyhodnotenie Modernizačného programu Slovensko 21: Modernizačný program Slovensko 21 predstavuje súbor projektov a aktivít s cieľom dosiahnutia plnenia cieľov Lisabonskej stratégie Slovenskou republikou. Podstatná časť týchto projektov a aktivít je úzko spojená s rozvojom ľudského kapitálu, vzdelávaním a školstvom a problematikou práce. Vzhľadom na rozsiahle skúsenosti Svetovej banky v oblasti rozvoja ľudského kapitálu by mohla zabezpečiť transfer skúseností, tzv. know-how transfer, v oblasti  monitorovania a vyhodnocovania Modernizačného programu Slovensko 21.

3.	reforma odvodového systému v rámci Modernizačného programu Slovensko 21: Kľúčovými prioritami Modernizačného programu Slovensko 21, ktorý schválila vláda SR dňa 4.6.2008, sú zlepšenie kvality 

4.	podnikateľského prostredia a zvyšovanie transparentnosti vo verejnom sektore. Tento program obsahuje  reformu daňovej a colnej správy, zjednotenie výberu daní, cla a poistných odvodov s cieľom zvýšenia efektivity a transparentnosti v celom procese, zníženia administratívnych nákladov, odstránenia duplicity a zjednodušenia a zrýchlenia celého systému odvodov. Dosiahnutie týchto cieľov predpokladá zriadenie určitej organizačnej štruktúry za účelom optimalizácie a integrácie rôznorodých procesov, metodológie, administrácie a IT systémov na centrálnej a regionálnej úrovni. Ministerstvo financií SR negociuje možnosti spolupráce so Svetovou bankou na základe jej dlhoročných skúseností v oblasti reforiem odvodových systémov o podporu a poradenstvo pri tomto projekte.